УЧРЕДИТЕЛЕН АКТ
на

„ГРАДСКИ ТРАНСПОРТ – ПЕРНИК“ ЕООД

ЕДНОЛИЧНО ДРУЖЕСТВО С ОГРАНИЧЕНА ОТГОВОРНОСТ
УЧРЕДИТЕЛЕН АКТ

НА ЕДНОЛИЧНО ДРУЖЕСТВО С ОГРАНИЧЕНА ОТГОВОРНОСТ

„ГРАДСКИ ТРАНСПОРТ – ПЕРНИК“ ЕООД
ОСНОВНИ ПОЛОЖЕНИЯ

Чл. 1. (1) Създава се еднолично Дружество с ограничена отговорност със 100 % (сто процента) собственост на капитала – Община Перник, с фирма „ГРАДСКИ ТРАНСПОРТ - ПЕРНИК“ ЕООД.
 (2) Едноличното дружество с ограничена отговорност „ГРАДСКИ ТРАНСПОРТ - ПЕРНИК“, наричано по-нататък „дружество“ е юридическо лице.

НАИМЕНОВАНИЕ 

Чл. 2. (1) Пълното наименованието на дружеството е: Еднолично дружество с ограничена отговорност „ГРАДСКИ ТРАНСПОРТ - ПЕРНИК“. В съкращение наименованието е: „ГРАДСКИ ТРАНСПОРТ - ПЕРНИК“ ЕООД – гр. Перник.Фирмата може да се изписва и на латиница, както следва: „GRADSKI TRANSPORT – PERNIK“ LTD.
(2) Наименованието, заедно с адреса на управление на дружеството се поставя върху всички документи на същото.

(3) Едноличното дружество с ограничена отговорност „ГРАДСКИ ТРАНСПОРТ – ПЕРНИК“, наричано по-нататък „дружество“ е юридическо лице.

СЕДАЛИЩЕ

Чл. 3. Седалището и адрес на управление на дружеството е: град Перник, Община Перник, ул. „Радомир“ №1.

ПРЕДМЕТ НА ДЕЙНОСТ.

Чл. 4. Автобусни и автомобилни превози в страната и чужбина; поддържане и ремонт на транспортни средства; извършване на периодични прегледи за проверка на техническата изправност на пътни превозни средства; търговска дейност в страната и чужбина; подготовка и квалификация на кадри и всяка друга дейност незабранена от закона.

СРОК НА ДЕЙСТВИЕ

Чл. 5. Дружеството се образува без ограничение на срока на действие.
ИМУЩЕСТВО, КАПИТАЛ, ДЯЛОВЕ.

Чл. 6. (1) /Изм. с решение №764/22.02.2018 г., Изм. с решение №1155/11.04.2019г., Изм. с решение № 91/11.02.2020г.; Изм. с решение № 420/11.02.2021г / Капиталът на дружеството е в размер на 110 000 /сто и десет хиляди/ лева, разпределен на 110 /сто и десет/ дяла, всеки един от по 1000 /хиляда/ лева.
 (2) Към момента на регистрацията на дружеството са внесени 100 % (сто процента) от капитала.

Чл. 7. (1) Капиталът на дружеството може да бъде увеличаван чрез:

1. Увеличаване на дяловете;

2. Записване на нови дялове;

(2) Капиталът на дружеството може да бъде намален до установения в закона минимум с решение за изменение на дружествения договор. В решението се посочват целта на намаляването, размерът му и начинът, по който ще се извърши.

(3) Намаляването може да се извърши чрез:

1. намаляване стойността на дела в капитала

2. връщане на дела от капитала на прекратилия участието се съдружник;

3. освобождаване от задължение за внасяне на неизплатената част на дела от капитала.

(4) Решението за намаляване на капитала се представя в търговския регистър и се обявява.

ОРГАНИ НА ДРУЖЕСТВОТО.

Чл. 8. (1) Органи на дружеството са:
1. Едноличният собственик на капитала.

2. Управителят.

(2) Общински съвет – Перник упражнява правата на общината като едноличен собственик на капитала в едноличното търговско дружество с общинско имущество.

Чл. 9. Едноличният собственик на капитала има право:

1. Да се ползва от дейността на Дружеството, като за целта сключва съответни договори с него; 
2. Да участва в управлението на Дружеството и да бъде избиран в управителните му и контролни органи;
3. Да бъде информиран за състоянието на отчетността и хода на дружествените работи, и да получава разяснения от управителя;
4. Да получава част от печалбата съобразно дяловото си участие;
5. Да получи полагаемия му се ликвидационен дял при прекратяване на Дружеството;
6. Да преглежда книжата на дружеството.
Чл. 10. Едноличният собственик на капитала е длъжен:

1. Да изплати или внесе дяловите си вноски;
2. Да съдейства на Дружеството за осъществяване на неговата дейност.

ПРАВОМОЩИЯ НА ОРГАНИТЕ НА ДРУЖЕСТВОТО.

Едноличен собственик.

Чл. 11.(1) Едноличният собственик:

1. Изменя и допълва Учредителния акт;

2. Преобразува и прекратява дружеството; 
3. Приема годишния отчет и баланса на Дружеството, разпределя печалбата и взема решение за нейното използване;

4. Взема решения за увеличаване и намаляване на капитала;

5. Избира и освобождава управителя, определя възнаграждението му и го освобождава от отговорност;

6. Назначава контрольор, ако е предвиден и определя възнаграждението му;

7. Избира и освобождава проверители – регистрирани одитори на дружеството;

8. Взема решения за откриване или закриване на клонове;

9. Утвърждава правила за условията и реда за участие или прекратяване на участие в други дружества;
10. Взема решения за участие в други дружества, като одобрява проекта за устав или договор;

11. Взема решения за придобиване, разпореждане и отчуждаване на недвижими имоти и вещни права върху тях;

12. Взема решения за придобиване или разпореждане с дялове или акции – собственост на дружеството в други дружества, както и за придобиване или разпореждане с дълготрайни финансови активи на дружеството в чужбина;

13. Взима решение за предявяване искове на Дружеството срещу управителя и назначава представител за водене на процеси срещу него;

14. Взима решение за допълнителни парични вноски;
15. Дава разрешение за кредитиране на трети лица; за обезпечаване на вземания – учредяване на ипотека и залог на дълготрайни активи на дружеството; за даване на обезпечения в полза на трети лица;

16. Дава разрешение за сключване на съдебна или извънсъдебна спогодба, с която се признават задължения или се опрощава дълг;
17. Дава разрешения за разпоредителни сделки с дълготрайни активи;

18. Дава разрешения за сключване на договори за наем на недвижими имоти и други дълготрайни активи с балансова стойност, която надхвърля 5 на сто от общата балансова стойност на дълготрайните активи към 31 декември на предходната година, както и за сключване на договори за наем за срок над 3 години, независимо от балансовата стойност на имота или дълготрайния актив;

19. Дава разрешение за сключване да договори, за кредит, за съвместна дейност, за поемане на менителни задължения;

20. Назначава ликвидатори при прекратяване на дружеството;
21. Дава съгласие за закупуване на ДМА над 10 000 лева;
22. Решава и други въпроси, предоставени в негова компетентност от закона или от учредителния акт.

(2) Сключването на договори за продажба, учредяване на вещни права и наем на недвижими имоти на едноличното търговско дружество с общинско имущество, както и за продажба и наем на други дълготрайни активи на дружеството се извършва след провеждане на търг или на конкурс при условията и по реда на Наредбата за придобиване, управление и разпореждане с общинско имущество.
(3)/Нова – приета с Решение № 91/11.02.2020г./ За взетите решения по чл.11 ал.1 се съставя протокол, който е в писмена форма.

Управител на дружеството

Чл. 12.(1) При осъществяване на дейността на търговското дружество Управителят:

1. Организира цялостната дейност на Дружеството, в това число организира осъществяване функциите и изпълнението на задачите по учредителния акт;

2. Управлява предоставеното общинско имущество ефективно и с грижа на добър стопанин;

3. Разработва краткосрочни и дългосрочни програми за развитие на Дружеството  и работи по тяхното изпълнение след утвърждаване от Кмета на Общината; 

4. Представлява Дружеството пред държавните и общински органи и институции, пред съдебните органи, пред банките, пред физически и юридически лица;

5.Организира контрола върху финансово-счетоводната дисциплина и ефективното използване на финансовите и материални активи;

6. Дава отчет за дейността на Дружеството и за своята дейност пред Кмета на Община Перник  и Общински съвет Перник;

7. Упражнява други права и изпълнява задължения, възложени му по съответния ред от Общинския съвет и кмета на Общината;

8. Съставя вътрешни правилници и актове, които утвърждава след съгласуване с кмета на общината;

9. Съставя и променя длъжностните характеристики, съобразно спецификата на работата.

10. Отговаря за провеждане на финансовата политика на Дружеството;

11.Осъществява дисциплинарната власт и имуществената отговорност, предоставени от действащите нормативни актове в Република България и от утвърдените правила.

(2) Управителят на Дружеството се замества при отсъствието му поради използването на законно установен отпуск, командировка, болнични или когато е налице упълномощаване от писмено посочен от него служител.

Чл.13. (1) Управителят няма право:

1.От свое или от чуждо име да извършва търговски сделки, без писменото съгласие или възлагане от Общински съвет - Перник;

2. Да участва в капитала на търговски дружества или в тяхното ръководство, както и да се регистрира като едноличен търговец;

3. Да заема длъжност в ръководни органи на други търговски дружества или общински предприятия с подобен предмет на дейност.

(2) Ограниченията по ал. 1 се прилагат, когато се извършва дейност, сходна с тази на Дружеството.

(3) При нарушаване на задълженията по ал. 1 Управителят, когато не е съдружник, може да бъде уволнен без предизвестие и няма право на обезщетение. Той дължи обезщетение за причинените на Дружеството вреди.

Чл. 14 (1) Дружеството води протоколна книга за решенията на едноличния собственик.

(2) Управителят отговаря за редовното водене на дружествените книги.

Отговорност на Управителя.

Чл. 15. Управителят отговаря имуществено за причинените на Дружеството вреди.

Проверители.
Чл. 16. (1) Годишният финансов отчет на Дружеството се проверява от един или няколко проверители – регистрирани одитори, в предвидени от закона случаи.

(2) Тази проверка е условие за приемане на годишния финансов отчет.

(3) Проверителите се избират от едноличният собственик преди изтичане на календарната година. Те отговарят за добросъвестната и безпристрастна проверка и за запазване на служебната и търговска тайна, станала им известна при или по повод извършената проверка.
Издръжка.

Чл. 17. Издръжката на Дружеството се осигурява от приходите от осъществяваната от него стопанска дейност.

Увеличаване и намаляване на капитала.

Чл. 18. Увеличаването на капитала се извършва чрез:

1. Увеличаване на дяловете;

2. Записване на нови дялове;

3. Приемане на нови съдружници.
Чл. 19. (1) Капиталът може да бъде намален до законоустановения минимум с решение за изменение на Учредителния акт при спазване изискванията на закона.

 (2) В решението се посочват целта на намаляването, размерът му и начинът, по който ще се извърши.
 (3) Намаляването може да се извърши чрез намаляване на стойността на дела в капитала.

Чл. 20. (1) Решението за намаляване на капитала се записва в Търговския регистър и се обявява. С обявлението му се смята, че Дружеството е заявило, че е готово да даде обезпечение на вземанията или да изплати на кредиторите, които не са съгласни с намаляването, задълженията си към момента на обявяването.

(2) Съгласието на кредиторите с намаляването се предполага, ако до 3 (три) месеца от обвяването те не изразят писмено несъгласието си.
Чл. 21. (1) Изменението на Учредителния акт, с което се намалява капитала, се вписва след изтичане срока по предходния член.

  (2) Към заявлението за вписване се представят доказателства за спазване на изискванията по чл. 150 от Търговския закон и писмена декларация на управителя, че на кредиторите, които не са съгласни с намаляването, са дадени обезпечения или е изплатен дългът.

Чл. 22. На едноличния собственик могат да се правят изплащания поради намаляване на капитала, само след като намаляването, са получили обезпечение или плащане.

Прекратяване и ликвидация.

Чл. 23. Дружеството се прекратява:

1. По решение на едноличния собственик;

2. Чрез сливане и/или вливане в друго Дружество;

3. При обявяване в несъстоятелност;

4. По решение на Окръжния съд в предвидени в Търговския закон случаи.

Чл. 24. По решение на Окръжния съд по седалището на Дружество, то може да бъде прекратено по иск на прокурора, ако дейността на Дружеството противоречи на закона.

Чл.25. (1) При прекратяване на Дружество се открива производство за ликвидация.

(2) Ликвидатор на Дружеството е Управителя, освен ако по решение на едноличния собственик е определено друго лице.

(3) Ликвидацията на Дружеството се извършва по реда на Глава седемнадесета от Търговския закон.
ПРЕДХОДНИ И ЗАКЛЮЧИТЕЛНИ РАЗПОРЕДБИ

§ 1. За непредвидени в настоящия учредителен акт положения се прилагат разпоредбите на Търговския закон и други нормативни актове.

§ 2. Настоящият Учредителен акт е утвърден с Решение № 407 по Протокол № 18 от 22.12.2016г. на Общински съвет Перник.

§3. Настоящият Учредителен акт е изм. с решение №764/22.02.2018 г.; изм. с решение №1155/11.04.2019г.; изм. с решение № 91/11.02.2020г.; изм. с решение № 420/11.02.2021г.
Настоящият Учредителен акт бе съставен и подписан в три еднакви екземпляра – по един за едноличния собственик, за Дружество и за Търговския регистър към Агенция по вписванията.




ЕДНОЛИЧЕН СОБСТВЕНИК НА КАПИТАЛА:

За ОБЩИНСКИ СЪВЕТ ПЕРНИК:   
                                Председател на ОбС – Перник, Димитър Колев



За ОБЩИНА ПЕРНИК:






Кмет, Ст. Владимиров

